b'\n_START_ARTICLE_\nWembley Stadium (antic)\n_START_SECTION_\nHist\xc3\xb2ria\n_START_PARAGRAPH_\nVa ser inaugurat el 1923 en ocasi\xc3\xb3 de l\'exposici\xc3\xb3 imperial brit\xc3\xa0nica que havia de realitzar-se l\'any seg\xc3\xbcent, de fet el seu nom original era "Estadi Imperial" (en angl\xc3\xa8s: Empire Stadium)._NEWLINE_Era "la Catedral del futbol" segons Pel\xc3\xa9, i per ella van desfilar grans figures del futbol mundial. A m\xc3\xa9s van succeir-hi jugades que van marcar la hist\xc3\xb2ria del futbol, com el pol\xc3\xa8mic gol angl\xc3\xa8s a la final de la Copa del M\xc3\xb3n 1966, i la famosa parada coneguda com a l\'"escorp\xc3\xad", executada pel porter colombi\xc3\xa0 Ren\xc3\xa9 Higuita en un partit amist\xc3\xb3s davant Anglaterra._NEWLINE_No obstant aix\xc3\xb2, l\'estadi va ser demolit en el 2000 amb la finalitat de construir en el mateix lloc el Nou Wembley, un estadi ultramodern multi\xc3\xbas amb capacitat per a 90.000 persones que pugui rebre els Jocs Ol\xc3\xadmpics de Londres 2012.\n_START_SECTION_\nEsdeveniments\n_START_PARAGRAPH_\nEl 1966 va ser una de les seus de la Copa del M\xc3\xb3n i escenari de la final on Anglaterra es va proclamar campiona front a Alemanya. 5 finals de la Copa d\'Europa es van disputar en aquest estadi: els anys 1963, 1968, 1971, 1978 i 1992, quan el FC Barcelona es va proclamar per primera vegada campi\xc3\xb3 d\'Europa en superar a la Sampdoria amb un gol de Ronald Koeman. Tamb\xc3\xa9 va ser una de les seus de l\'Eurocopa 1996 i escenari de la final. A m\xc3\xa9s era l\'estadi on es disputaven habitualment els partits de la selecci\xc3\xb3 anglesa i les finals de les competicions futbol\xc3\xadstiques angleses.'